CELEX: 
Language: fi
Date: 2017-12-13 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston direktiivin (EU) 2015/849 täydentämisestä annetun delegoidun asetuksen (EU) 2016/1675 muuttamisesta lisäämällä Sri Lanka, Trinidad ja Tobago sekä Tunisia liitteessä olevan I kohdan taulukkoon

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Toukokuun 20. päivänä 2015 hyväksyttiin rahanpesun ja terrorismin rahoituksen torjuntaa koskeva uusi kehys. Se muodostuu seuraavista: 
            
            
               a)
                     rahoitusjärjestelmän käytön estämisestä rahanpesuun tai terrorismin rahoitukseen annettu direktiivi (EU) 2015/849, jäljempänä ’neljäs rahanpesunvastainen direktiivi’, ja 
            
            
               b)
                     varainsiirtojen mukana toimitettavista tiedoista annettu asetus (EU) 2015/847. 
            
            
               Uusilla säännöillä luodaan nykyaikainen ja yhtenäinen kehys, ja ne vastaavat kansainvälisiä normeja ja suosituksia, erityisesti rahanpesun ja terrorismin rahoittamisen vastaisen toimintaryhmän (FATF) antamia normeja ja suosituksia.
            
            
               Neljännen rahanpesunvastaisen direktiivin 9 artiklan 1 kohdan mukaan kolmannet maat, joiden kansallisissa rahanpesun ja terrorismin rahoituksen torjuntajärjestelmissä on strategisia puutteita, jotka muodostavat merkittävän uhan unionin rahoitusjärjestelmälle, jäljempänä ’suuririskiset kolmannet maat’, on yksilöitävä sisämarkkinoiden moitteettoman toiminnan suojaamiseksi. Direktiivin 9 artiklan 2 kohdalla komissiolle siirretään valta hyväksyä delegoituja säädöksiä, joilla suuririskiset kolmannet maat yksilöidään niissä olevien strategisten puutteiden perusteella. Samassa kohdassa vahvistetaan kriteerit, joihin komission arvion on perustuttava. Direktiivin 18 artiklan 1 kohdassa säädetään, että ilmoitusvelvollisten on tämän yksilöinnin perusteella sovellettava tehostettuja asiakkaan tuntemisvelvollisuutta koskevia toimenpiteitä, kun ne solmivat liikesuhteita tai toteuttavat liiketoimia luettelossa oleviin maihin sijoittautuneiden luonnollisten henkilöiden tai oikeushenkilöiden kanssa. 
            
            
               Euroopan komissio hyväksyi 14. heinäkuuta 2016 delegoidun asetuksen (EU) 2016/1675, jossa yksilöidään joitakin kolmansia maita, joiden rahanpesun ja terrorismin rahoituksen torjuntajärjestelmissä olevat strategiset puutteet muodostavat merkittävän uhan unionin rahoitusjärjestelmälle. 
            
            
               Komissio laatii parhaillaan sellaista uutta menetelmää suuririskisten kolmansien maiden yksilöimiseksi, joka ei nojaa pelkästään ulkoisiin tietolähteisiin sellaisten oikeudenkäyttöalueiden yksilöimisessä, joilla on strategisia puutteita rahanpesun ja terrorismin rahoittamisen torjunnassa. Menetelmä selkeyttää arviointimenettelyä, luetteloon ottamisen kriteerejä ja seurantamenettelyä, myös jäsenvaltioiden asiantuntijoiden osallistumista ja yhteistyötä Euroopan parlamentin kanssa koko prosessin ajan. Komissio tekee yhteistyötä Euroopan parlamentin ja neuvoston kanssa menetelmän käyttöön ottamiseksi heti, kun 9 artiklassa tarkoitetut luetteloon ottamisen kriteerit, joita neuvotellaan parhaillaan uusiksi, on saatu valmiiksi. Direktiivin 9 artiklan tarkistuksen lopputulosta odotettaessa komissio on sitoutunut ottamaan uuden menetelmän mukaisessa arvioinnissaan huomioon asiaankuuluvat, rahanpesun ja terrorismin rahoituksen torjuntajärjestelmää koskevat kriteerit, mukaan lukien tosiasiallista omistajaa ja edunsaajaa koskevien tietojen saatavuus ja vaihto. Komissio aikoo Euroopan parlamentille 29. kesäkuuta 2017 toimittamansa etenemissuunnitelman mukaisesti hyväksyä uuteen menetelmään perustuvan delegoidun asetuksen vuoden 2018 loppuun mennessä.
            
            
               Uuden menetelmän mukaisen komission arvion valmistumista odoteltaessa on syytä jatkaa maaluettelon päivittämistä sen varmistamiseksi, että EU:n sääntöjä sovelletaan sellaisiin kolmansiin maihin, jotka on kansainvälisellä tasolla yksilöity suuririskisiksi. Kuten neljännen rahanpesunvastaisen direktiivin johdanto-osan 28 kappaleessa korostetaan, rahanpesun ja terrorismin rahoituksen uhat ovat luonteeltaan muuttuvia teknologian ja rikollisten käytettävissä olevien keinojen jatkuvan kehittymisen myötä, mikä edellyttää, että oikeudellista kehystä mukautetaan suuririskisten kolmansien maiden osalta nopeasti ja jatkuvasti, jotta voidaan tehokkaasti puuttua olemassa oleviin riskeihin ja estää uusien riskien syntyminen. Koska rahoitusjärjestelmät ovat pitkälle yhdentyneitä, sisämarkkinoihin kohdistuisi vakava rahanpesun ja terrorismin rahoittamisen riski, jos EU ei lisäisi FATF:n yksilöimiä suuririskisiä oikeudenkäyttöalueita omaan luetteloonsa. Rahanpesun ja terrorismin rahoittamisen torjuntaa koskeva EU:n kehys ei myöskään vastaisi kansainvälisiä sitoumuksia, ja se olisi ristiriidassa niiden EU:n toimien kanssa, joilla tuetaan maailmanlaajuisesti yhtenäistä lähestymistapaa korkeariskisiin maihin. 
            
            
               Varovaisuusperiaatteen mukaisesti on syytä toimia niin, että ennen kuin uuden menetelmän mukaisia arvioita voidaan laatia, luetteloon lisätään ne uudet kolmannet maat, jotka täyttävät neljännen rahanpesunvastaisen direktiivin 9 artiklan 2 kohdassa vahvistetut kriteerit. Sen sijaan luettelon mukauttaminen sellaisten kolmansien maiden huomioon ottamiseksi, jotka ovat edistyneet strategisten puutteiden korjaamisessa, olisi tehtävä sen jälkeen, kun uuden menetelmän mukainen arvio on valmistunut. Siksi komissio päätti tässä vaiheessa olla poistamatta luettelosta Guyanaa, Laosin demokraattista kansantasavaltaa, Afganistania ja Ugandaa, koska niistä tarvitaan uuden menetelmän mukaisia lisäarviointeja. Varovaisuusperiaatteen mukaisesti suhteissa Guyanaan, Laosin demokraattiseen kansantasavaltaan, Afganistaniin ja Ugandaan sovelletaan edelleen tehostettuja asiakkaan tuntemisvelvollisuutta koskevia toimenpiteitä.
            
            
            
               A. Lisäys suuririskisten kolmansien maiden luetteloon
            
            
               Komissio on ottanut neljännen rahanpesunvastaisen direktiivin 9 artiklan 4 kohdan mukaisesti huomioon FATF:n viimeaikaiset julkilausumat, FATF:n asiakirjat (Improving Global AML/CFT Compliance: on-going process), kansainvälisen yhteistyön tarkastelua koskevat FATF:n raportit sekä FATF:n ja sen kaltaisten alueellisten elinten yhteiset arviointiraportit yksittäisten kolmansien maiden aiheuttamista riskeistä. Erityisesti komissio on ottanut huomioon FATF:n 29. täysistunnon tulokset ja FATF:n yksilöimät suuririskiset maat.
                  1
                Täysistunnon yhteydessä Sri Lanka, Trinidad ja Tobago sekä Tunisia määriteltiin maiksi, joiden rahanpesun ja terrorismin rahoituksen torjuntajärjestelmissä on strategisia puutteita.
            
            
               Näiden tietolähteiden perusteella komissio katsoo, että Sri Lanka, Trinidad ja Tobago sekä Tunisia täyttävät neljännen rahanpesunvastaisen direktiivin 9 artiklan 2 kohdassa vahvistetut kriteerit. Sen vuoksi Sri Lanka, Trinidad ja Tobago sekä Tunisia olisi lisättävä niiden suuririskisten kolmansien maiden luetteloon, joiden rahanpesun ja terrorismin rahoituksen torjuntajärjestelmissä olevat strategiset puutteet ovat merkittävä uhka unionin rahoitusjärjestelmälle. Näin ollen nämä maat olisi sisällytettävä neljännen rahanpesunvastaisen direktiivin 9 artiklan nojalla annettavaan delegoituun säädökseen. 
            
            
               Sri Lanka, Trinidad ja Tobago sekä Tunisia ovat antaneet kirjallisen korkean tason poliittisen sitoumuksen havaittujen puutteiden korjaamisesta ja laatineet toimintasuunnitelman FATF:n kanssa direktiivissä (EU) 2015/849 vahvistettujen vaatimusten täyttämiseksi. Komissio suhtautuu myönteisesti tähän sitoumukseen ja kehottaa niitä saattamaan toimintasuunnitelman täytäntöönpanon nopeasti päätökseen ehdotetussa aikataulussa. Toimintasuunnitelman täytäntöönpanoa seurataan tiiviisti. Jotta voidaan ottaa huomioon näiden suuririskisten kolmansien maiden FATF:n puitteissa antaman, havaittujen puutteiden korjaamista koskevan sitoumuksen taso, kyseiset maat lisätään delegoidun säädöksen liitteen asiaankuuluvaan kohtaan.
            
            
               B. Seuraus
            
            
               Direktiivin (EU) 2015/849 18 artiklan mukaan ilmoitusvelvollisten on kaikissa jäsenvaltioissa sovellettava tehostettuja asiakkaan tuntemisvelvollisuutta koskevia toimenpiteitä ollessaan tekemisissä sellaisten luonnollisten tai oikeushenkilöiden kanssa, jotka ovat sijoittautuneet delegoidussa asetuksessa (EU) 2016/1675 annetun määritelmän mukaisiin suuririskisiin kolmansiin maihin. 
            
            
         
         
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Komissio ei ole järjestänyt asiasta julkisia kuulemisia.
            
            
               Rahanpesun ja terrorismin rahoituksen asiantuntijaryhmää kuultiin delegoidun säädöksen luonnoksesta kirjallisessa menettelyssä 22. marraskuuta 2017.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Tällä delegoidulla säädöksellä muutetaan delegoidulla asetuksella (EU) 2016/1675 annettua luetteloa suuririskisistä kolmansista maista.
            
            
               Luettelon julkaisemisen oikeusvaikutukset määräytyvät perussäädöksen eli direktiivin (EU) 2015/849 perusteella. 
            
            
               Luettelon vahvistamisen välitön seuraus on, että ilmoitusvelvollisten kaikissa jäsenvaltioissa on ollessaan tekemisissä suuririskisiin kolmansiin maihin sijoittautuneiden luonnollisten henkilöiden tai oikeushenkilöiden kanssa sovellettava tehostettuja asiakkaan tuntemisvelvollisuutta koskevia toimenpiteitä neljännen rahanpesunvastaisen direktiivin 18 artiklan mukaisesti. Velvollisuus soveltaa tällaisia toimenpiteitä koskee sen vuoksi myös luetteloon lisättyjä maita eli Sri Lankaa, Trinidad ja Tobagoa sekä Tunisiaa. 
            
            
            
               KOMISSION DELEGOITU ASETUS (EU) …/…,
            
            
               annettu 13.12.2017,
            
            
               Euroopan parlamentin ja neuvoston direktiivin (EU) 2015/849 täydentämisestä annetun delegoidun asetuksen (EU) 2016/1675 muuttamisesta lisäämällä Sri Lanka, Trinidad ja Tobago sekä Tunisia liitteessä olevan I kohdan taulukkoon
            
            
                (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon rahoitusjärjestelmän käytön estämisestä rahanpesuun tai terrorismin rahoitukseen, Euroopan parlamentin ja neuvoston asetuksen (EU) N:o 648/2012 muuttamisesta sekä Euroopan parlamentin ja neuvoston direktiivin 2005/60/EY ja komission direktiivin 2006/70/EY kumoamisesta 20 päivänä toukokuuta 2015 annetun Euroopan parlamentin ja neuvoston direktiivin (EU) 2015/849
                  2
                ja erityisesti sen 9 artiklan 2 kohdan,
            
            
               sekä katsoo seuraavaa:
            
            
               (1)Unionin on varmistettava, että sen rahoitusjärjestelmän ja sisämarkkinoiden eheyttä ja moitteetonta toimintaa suojataan tehokkaasti rahanpesulta ja terrorismin rahoitukselta. Sen vuoksi direktiivissä (EU) 2015/849 säädetään, että komissio yksilöi ne suuririskiset kolmannet maat, joiden rahanpesun ja terrorismin rahoituksen torjuntajärjestelmissä on strategisia puutteita, jotka aiheuttavat merkittävän uhan unionin rahoitusjärjestelmälle.
            
            
               (2)Komission olisi tarvittaessa tarkistettava delegoituun asetukseen (EU) 2016/1675
                  3
                sisältyvää luetteloa suuririskisistä kolmansista maista sen mukaan, miten kyseiset maat ovat edistyneet rahanpesun ja terrorismin torjuntajärjestelmissään olevien strategisten puutteiden korjaamisessa. Komission olisi otettava arvioinneissaan huomioon kansainvälisiltä järjestöiltä ja arvovaltaisilta tahoilta, kuten rahanpesun ja terrorismin rahoittamisen vastaiselta toimintaryhmältä (FATF), saadut uudet tiedot. Näiden tietojen perusteella komission olisi myös yksilöitävä uusia suuririskisiä kolmansia maita, joiden rahanpesun ja terrorismin rahoituksen torjuntajärjestelmissä on strategisia puutteita.
            
            
               (3)Direktiivissä (EU) 2015/849 vahvistettujen kriteerien mukaisesti komissio on ottanut direktiivin 9 artiklan 4 kohtaa noudattaen huomioon uusimmat saatavilla olevat tiedot, erityisesti FATF:n viimeaikaiset julkilausumat, sen asiakirjan ”Improving Global AML/CFT Compliance: on-going process” ja sen alaisuudessa toimivan kansainvälisen yhteistyön tarkasteluryhmän raportit, joissa käsitellään yksittäisten kolmansien maiden aiheuttamia riskejä. 
            
            
               (4)FATF on yksilöinyt Sri Lankan, Trinidad ja Tobagon sekä Tunisian maiksi, joiden rahanpesun ja terrorismin rahoituksen torjunnassa olevat strategiset puutteet ovat riski kansainväliselle rahoitusjärjestelmälle ja jotka ovat sen vuoksi laatineet toimintasuunnitelman FATF:n kanssa. 
            
         
         
            
               (5)Komissio katsoo kansainvälisen rahoitusjärjestelmän voimakkaan yhdentymisen, markkinatoimijoiden läheisten yhteyksien, unioniin tai unionista suuntautuvien rajatylittävien liiketoimien suuren määrän sekä markkinoiden avoimuusasteen vuoksi, että rahanpesun ja terrorismin rahoituksen torjuntaan liittyvä uhka, joka kohdistuu kansainväliseen rahoitusjärjestelmään, on uhka myös unionin rahoitusjärjestelmälle.
            
            
               (6)Viimeisimpien asian kannalta merkityksellisten tietojen perusteella komissio päätyi analyysissään siihen, että Sri Lanka, Trinidad ja Tobago sekä Tunisia olisi direktiivin (EU) 2015/849 9 artiklassa vahvistettujen kriteerien mukaisesti katsottava kolmansiksi maiksi, joiden rahanpesun ja terrorismin rahoituksen torjuntajärjestelmissä olevat strategiset puutteet ovat merkittävä uhka unionin rahoitusjärjestelmälle. Nämä maat ovat kuitenkin antaneet kirjallisen korkean tason poliittisen sitoumuksen havaittujen puutteiden korjaamisesta ja laatineet FATF:n kanssa toimintasuunnitelman, jonka avulla voidaan täyttää direktiivissä (EU) 2015/849 vahvistetut vaatimukset. Komissio aikoo arvioida kyseisten maiden asemaa uudelleen kyseisen sitoumuksen täytäntöönpanon pohjalta.
            
            
               (7)Sen vuoksi delegoitua asetusta (EU) 2016/1675 olisi muutettava,
            
            
            
               ON HYVÄKSYNYT TÄMÄN ASETUKSEN:
            
            
            
               1 artikla
            
            
            
               Muutetaan asetuksen (EU) 2016/1675 liitteessä olevan I kohdan taulukko seuraavasti:
            
            
            
                a) 
                     lisätään rivit seuraavasti: 
            
            
               ”
            
            
                     
                        11
                     
                  
                  
                     
                        Sri Lanka
                     
                  
               
                     
                        12
                     
                  
                  
                     
                        Trinidad ja Tobago
                     
                  
               
                     
                        13
                     
                  
                  
                     
                        Tunisia
                     
                  
               
               ”.
            
            
            
            
               2 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 13.12.2017
            
         
         
            
               
                     
                        Komission puolesta
               
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  
                        
                  http://www.fatf-gafi.org/publications/fatfgeneral/documents/plenary-november-2017.html
                   
               
               
                  
                     (2)
                  
                        EUVL L 141, 5.6.2015, s. 73.
               
               
                  
                     (3)
                  
                        Komission delegoitu asetus (EU) 2016/1675, annettu 14 päivänä heinäkuuta 2016, Euroopan parlamentin ja neuvoston direktiivin (EU) 2015/849 täydentämisestä yksilöimällä suuririskiset kolmannet maat, joilla on strategisia puutteita (EUVL L 254, 20.9.2016, s. 1).